Digital Vibes: Mkhize het 'eerbare' ding gedoen, sê Ramaphosa | Maroela Media
Pres. Cyril Ramaphosa meen dr. Zweli Mkhize het die "eerbare" ding gedoen toe hy uit die regering bedank het weens die Digital Vibes-skandaal.
Ramaphosa het Woensdag tydens 'n mediakonferensie oor die ANC se verkiesingsmanifes vrae geantwoord oor die spesiale ondersoekeenheid (SOE) se Digital Vibes-verslag wat hy vroeër die dag bekend gemaak het.
"Ons veroordeel alle aktiwiteite van wangedrag," het Ramaphosa gesê. "Sy [Mkhize se] bedanking uit die regering is na my mening, en jy gaan moontlik nie van die woord hou nie, 'n eerbare daad nadat hy besef het daar was nie 'n ander manier vorentoe nie."
Ramaphosa meen sy aanvaarding van Mkhize se bedanking moet 'n aanduiding wees van sy benadering en standpunt rakende die kwessies. Die kwessie sal volgens Ramaphosa nou deur die nodige prosesse en agentskappe verder hanteer word.
Komitee soek optrede
Die parlementêre portefeuljekomitee oor gesondheid het die verslag verwelkom en gesê daar sal dringend met die departement van gesondheid oor die kwessie vergader word.
"Die komitee sal onder meer uitvind wat die departement se aksieplan is ná die bekendmaking van die verslag," het dr. Kenneth Jacobs, voorsitter van die komitee, gesê.
Jacobs sal 'n skrywe aan die minister van gesondheid rig om 'n vergadering met die departement te reël oor die verslag.
Joe Phaahla, minister van gesondheid, sal intussen vandag tydens 'n mediakonferensie reageer op die SOE se bevindings en aanbevelings in sy verslag.
Die SOE beveel aan dat sekere hooggeplaastes in die departement strafregtelik aangekla word, insluitend dr. Anban Pillay, destydse waarnemende direkteur-generaal (DG) van die departement van gesondheid.
Rakende Mkhize se optrede is daar bevind dat hy onbehoorlik en selfs onwettig opgetree het. Die ondersoek het onder meer aan die lig gebring dat Digital Vibes vir herstelwerk aan een van sy eiendomme betaal het, dat daar geld betaal is aan 'n maatskappy wat aan sy seun behoort, dat daar 'n voertuig vir sy seun gekoop is en dat daar ook kontant aan sy seun gegee is.
Mkhize het tydens 'n mediakonferensie in Mei vanjaar ontken dat hy of sy familie enigsins voordeel uit die Digital Vibes-kontrak getrek het. Hy het begin Augustus bedank nadat hy begin Junie op spesiale verlof geplaas is hangende die SOE se ondersoek.
Cyril Ramaphosa Digital Vibes In die nuus Zweli Mkhize
Dit maak nie verskil of hy eerbare ding gedoen het of nie.Hy moet vervolg word en ons weer CR laat nie sy maatjies vervolg word nie al gebeur wat.
Toe hy skelm was het hy maar net die eerbare ding gedoen. Dus hy is onskuldig….
As hy die " eerbare" ding doen on te bedank behou hy al sy voordele. As hy afgedank was, was dit n ander storie. Hoe dom dink Ramaphosa is ons? Weereens klein vissies wat nou geteiken gaan word terwyl niks met Mkhize sal gebeur nie. Die gewone ou ANC "ons maak skoon" taktiek terwyl belastingbetaler maar aanhou hoes.
Ummmmm….wat beteken eerbaar nou weer?
Wa' wa' wag so bietjie! Hy het bedank en daardie tyd gesê dat dit geen refleksie sou wees op die skandaal nie. Hy het gelieg. (Jok is wanneer jou ma gevra het wie die koekies geskaai het).
Nou is dit ewe skielik eerbaar! Ag snert man! Kierankies braai altyd.
Vir mense wat 'n broertjie dood het aan winsbejag en sosialisme voorstaan, is julle manne darem erg oor geld.